Diari Oficial de la Generalitat Valenciana


Sumari del DOGV 8501, del 07-03-2019 (2019/2224)

RESOLUCIÓ de 28 de febrer de 2019, de la Direcció General de Formació Professional i Ensenyaments de Règim Especial, per la qual es convoquen proves d'accés als cicles formatius de Formació Professional.
-----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8501

Data del DOGV
:   07-03-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/2224


Data del document
:   28-02-2019

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * centre d'ensenyament

RESOLUCIÓ de 28 de febrer de 2019, de la Direcció General de Formació Professional i Ensenyaments de Règim Especial, per la qual es convoquen proves d'accés als cicles formatius de Formació Professional. [2019/2224]  
La Llei orgànica 2/2006, de 3 de maig, d'educació, defineix, en el capítol V del títol I, els aspectes més rellevants de la Formació Professional en el sistema educatiu, i disposa que podran cursar la Formació Professional de grau mitjà i la de grau superior les persones que, respectivament, posseïsquen el títol de Graduat/ada en Educació Secundària Obligatòria o el de Batxiller. Així mateix, l'article 41, en els apartats 2 i 3, de la mateixa llei preveu l'accés a la Formació Professional d'aquells aspirants que, no tenint els requisits acadèmics, superen una prova d'accés regulada per les administracions educatives.  
Les proves d'accés als cicles formatius de Formació Professional constitueixen una de les mesures que faciliten a les persones la seua continuïtat en l'educació i la formació, concretament a aquelles que per alguna raó van abandonar el sistema educatiu sense cap titulació o amb una titulació insuficient per a continuar els seus estudis, de tal manera que possibiliten a les persones interessades cursar estudis de Formació Professional sense reunir els requisits acadèmics d'accés.  
Així mateix, la Llei orgànica 8/2013, de 9 de desembre, per a la millora de la qualitat educativa, va establir noves condicions d'accés i admissió als cicles formatius que entraren en vigor el curs 2016-2017.  
  
D'altra banda, l'apartat segon de l'article 2 de l'Ordre 16/2016, de 20 de maig, de la Conselleria d'Educació, Investigació, Cultura i Esport, per la qual es regulen les proves d'accés a cicles formatius de grau mitjà i grau superior corresponents a la Formació Professional del sistema educatiu en l'àmbit de gestió de la Comunitat Valenciana, preveu la possibilitat que es presenten a les proves d'accés a cicles formatius de grau superior les persones que estiguen en possessió del títol de Tècnic o Tècnica de Formació Professional només als efectes d'admissió.  
  
Altrament, seguint la recomanació del Síndic de Greuges en data 30 d'agost de 2018, en la qual se suggeria a la conselleria competent en matèria d'educació d'estudiar i modificar l'estructura de les proves acadèmiques, amb la finalitat que no es feren totes en la mateixa jornada, es canvia la distribució de les proves, de manera que els exercicis es faran distribuïts en dos dies diferents i consecutius, tant per a grau mitjà com per a grau superior.  
D'acord amb la normativa indicada, i vistes les funcions atribuïdes en l'article 16 apartat 1 del Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, resolc:  
  
  
Primer. Finalitat  
La present resolució té com a finalitat convocar la realització de les proves d'accés als cicles formatius de Formació Professional per a l'any 2019.  
  
Segon. Condicions d'accés  
Totes les persones que no reunisquen els requisits acadèmics d'accés directe a un cicle formatiu, podran concórrer a les proves d'accés sempre que complisquen les condicions següents:  
- Proves de grau mitjà: tindre 17 anys d'edat o complir-los durant l'any 2019.  
- Proves de grau superior: tindre 19 anys d'edat o complir-los durant l'any 2019. Les persones que acrediten estar en possessió d'un títol de tècnic/a de Formació Professional podran presentar-se a les proves d'accés a cicles formatius de grau superior quan tinguen com a mínim 18 anys complits l'any de realització de la prova, tenint-se en compte el resultat de la prova únicament als efectes d'admissió a cicles formatius de grau superior quan opten per participar en el procés d'admissió per la quota corresponent a prova d'accés i altres vies d'accés.  
  
Tercer. Validesa i efectes  
El certificat que acredita haver superat la prova d'accés als cicles formatius de Formació Professional té validesa en tot el territori nacional.  
La superació de les proves permetrà l'accés als cicles formatius als quals no complisquen els requisits acadèmics d'accés directe.  
Per a aquest alumnat, els centres reservaran una quota del 20 % de les places vacants, que podrà ampliar-se en el cas que no hi haja prou sol·licituds per part de l'alumnat que concórrega per altres quotes d'accés.  
Estar en possessió del certificat de superació de la prova d'accés no implica l'admissió automàtica dels candidats per a cursar els ensenyaments corresponents. Els aspirants que superen la prova d'accés hauran d'haver formalitzat la sol·licitud d'admissió en el centre educatiu on vulguen realitzar el cicle formatiu en els períodes que per a això s'establisquen i, en cas de ser admesos, formalitzar la matrícula en els terminis establits.  
Les persones que hagen superat la prova d'accés en convocatòries anteriors i no complisquen els requisits d'accés per les quotes d'accés directe, podran optar directament a la quota del 20 % de les places previst per a prova d'accés i altres vies d'accés, dins del termini previst per a la sol·licitud de plaça per als cicles formatius. En aquest cas, les sol·licituds es baremaran juntament amb les presentades pels qui hagen superat les proves en la convocatòria actual.  
Sense perjudici d'això, per a l'accés a cicles de grau superior, les persones que hagen superat la prova d'accés per alguna de les sis opcions que preveia l'Ordre de 14 de març de 2001, únicament podran sol·licitar plaça respecte dels cicles a què donava accés cada una de les dites opcions.  
La referència a l'accés a un determinat cicle formatiu emparat per la Llei orgànica 1/1990, d'ordenació general del sistema educatiu, que figure en els certificats de superació de proves d'accés regulades per l'Ordre de 14 de març de 2001, s'entendrà realitzada al cicle formatiu emparat per la Llei orgànica 2/2006, d'educació, que el substituïsca, d'acord amb el reial decret que establisca i regule el seu títol.  
  
No obstant això, els sol·licitants que presenten un certificat d'haver superat la prova d'accés a grau superior derivada de l'Ordre de 14 de març de 2001 i pretenguen accedir a un cicle formatiu que no s'hi inclou, únicament es presentaran a la part específica de la prova, i quedaran exempts de la part general.  
  
Quart. Calendari  
Tant la inscripció i la publicació de les llistes de persones admeses, com la realització de les proves d'accés als cicles formatius i els diferents terminis d'entrega de justificants o de reclamacions es realitzaran segons el calendari indicat en l'annex I d'aquesta resolució.  
  
Les proves per a l'accés als cicles formatius de grau mitjà i superior es realitzaran els dies 10 i 11 de juny.  
  
Cinqué. Horari de les proves  
L'horari de realització de les proves d'accés a cicles formatius serà l'indicat en l'annex II d'aquesta resolució.  
  
Sisé. Lloc de realització  
Les proves d'accés a cicles formatius de grau mitjà es realitzaran en tots els centres docents públics de la Comunitat Valenciana que imparteixen cicles de grau mitjà.  
Les proves d'accés a cicles formatius de grau superior es realitzaran en els centres docents públics de la Comunitat Valenciana que imparteixen cicles relacionats amb l'opció triada.  
Per a realitzar les proves, els aspirants hauran d'anar proveïts del corresponent document identificatiu: DNI, targeta d'identitat d'estranger o visat d'estudis (règim especial d'estudiants estrangers).  
  
  
Seté. Sol·licitud d'inscripció  
Les sol·licituds d'inscripció es presentaran, en els terminis indicats en l'annex I, en els centres docents públics de la Comunitat Valenciana especificats en l'apartat sisé d'aquesta resolució.  
Els models de sol·licitud figuren en els annexos III i IV d'aquesta resolució.  
Juntament amb la sol·licitud, els aspirants o el seu representant legal hauran de presentar:  
- En el cas de ser menor de 18 anys, algun dels documents següents: DNI, targeta d'identitat d'estranger expedida per la comissaria de policia o oficina d'estrangers, certificat d'empadronament en un municipi, visat d'estudis o targeta d'estudiant estranger.  
- En el cas de ser major de 18 anys, algun dels documents següents: DNI, targeta d'identitat d'estranger expedida per la comissaria de policia o oficina d'estrangers, visat d'estudis o targeta d'estudiant estranger.  
  
- Declaració responsable de no reunir els requisits d'accés directe per altres quotes, i de renunciar a l'accés per prova, encara en el cas d'haver-la superada, si en el moment de formalitzar la matrícula al cicle reuneixen aquests requisits.  
Un model d'aquesta declaració figura en l'annex V d'aquesta resolució.  
Les persones que estiguen en possessió del títol de Tècnic o Tècnica de Formació Professional podran presentar-se a les proves d'accés a cicles formatius de grau superior, el resultat de la prova es tindrà en compte únicament als efectes d'admissió i en aquest cas no presentaran la declaració responsable mencionada en el paràgraf anterior.  
- Justificant d'haver pagat la taxa corresponent.  
En el procés d'admissió i avaluació els centres educatius utilitzaran el programa informàtic de gestió establit a aquest efecte.  
  
Huité. Entrega de documentació justificativa  
Tant els motius d'exempció d'alguna part o apartat de les proves, com la superació d'un programa de qualificació professional inicial o d'un cicle formatiu s'hauran d'acreditar amb la documentació corresponent. La documentació s'adjuntarà a la sol·licitud, si l'aspirant ja la posseeix, o s'entregarà en el termini indicat en l'annex I, segons model que s'indica en els annexos VI i VII d'aquesta resolució, excepte la documentació amb què es pretenga acreditar l'exempció per experiència laboral, que, en tot cas, s'entregarà en el termini de presentació de sol·licituds. Si la documentació no s'entrega en el termini assenyalat a aquest efecte, no es tindran en compte els mèrits o motius d'exempció indicats.  
  
  
Nové. Determinació dels centres examinadors  
Una vegada finalitzat el termini de presentació de sol·licituds, els centres enviaran a l'adreça de correu electrònic de la respectiva direcció territorial d'Educació, Investigació, Cultura i Esport de cada província la relació d'aspirants i, si és el cas, una sol·licitud a fi que, per problemes d'espai, els últims aspirants matriculats realitzen les proves en un altre centre. Les direccions territorials d'Educació, Investigació, Cultura i Esport estudiaran les sol·licituds rebudes i determinaran els centres on s'hauran d'examinar aquests aspirants.  
Els centres que hagen rebut les sol·licituds d'aquestes persones les enviaran, juntament amb tota la seua documentació, als centres on hagen d'examinar-se i en publicaran la relació, indicant el nom i l'adreça del centre on s'examinaran segons el model de l'annex VIII.  
  
  
Deu. Publicació de persones admeses en cada centre  
Una vegada analitzada la documentació de les persones que han de realitzar les proves en cada centre, aquests publicaran la relació dels aspirants admesos, indicant les parts o apartats de què han sol·licitat l'exempció i si la documentació justificativa està presentada, d'acord amb els terminis establits en l'annex I segons els models previstos en el programa informàtic de gestió.  
Així mateix, es publicarà la relació dels aspirants exclosos, indicant el motiu de l'exclusió, segons el model previst en el programa informàtic de gestió, en els mateixos terminis.  
Una vegada analitzades les reclamacions que puga haver-hi, es publicaran les llistes definitives en els terminis indicats en l'annex I.  
  
Onze. Orientació a l'alumnat inscrit  
La direcció dels centres docents designarà el professorat dels distints departaments didàctics i/o d'orientació, que haurà d'orientar les persones interessades en la realització de les proves.  
Aquesta orientació tindrà per objecte informar sobre el calendari, estructura, continguts, criteris d'avaluació i possibilitat d'exempció de les proves.  
  
Dotze. Prova d'accés a cicles formatius de grau mitjà  
La prova d'accés als cicles formatius de grau mitjà serà comuna per a tots ells. La prova s'estructurarà en tres parts:  
Part lingüística: versarà sobre coneixements de llengua i literatura (castellana o valenciana) i llengua estrangera (anglés), i constarà de dos apartats:  
a) Llengua i literatura (castellana o valenciana),  
b) Llengua estrangera (anglés).  
Part social: constarà d'un únic apartat que versarà sobre coneixements de ciències socials, geografia i història.  
Part cientificomatematicotècnica: versarà sobre coneixements de matemàtiques, ciències naturals i tractament de la informació i competència digital; i constarà de tres apartats:  
a) Matemàtiques,  
b) Ciències naturals,  
c) Tractament de la informació i competència digital.  
Els continguts d'aquesta prova estaran adaptats al que s'estableix en el currículum vigent de l'ESO a la Comunitat Valenciana i concretats en la Resolució de 2 de novembre de 2015, de la Direcció General de Formació Professional i Ensenyaments de Règim Especial, per la qual es modifica el currículum de les matèries que formen part de les proves d'accés a cicles formatius de grau mitjà i de grau superior de Formació Professional i dels cursos preparatoris d'aquestes a la Comunitat Valenciana.  
  
Tretze. Prova d'accés a cicles formatius de grau superior  
La prova d'accés als cicles formatius de grau superior constarà de dues parts:  
a) Part comuna, que constarà de quatre apartats:  
a1) Llengua i literatura (castellana o valenciana), en què els aspirants optaran per realitzar un dels dos comentaris de text proposats de llengua i literatura: el de castellà o el de valencià,  
a2) Llengua estrangera (anglés),  
a3) Matemàtiques,  
a4) Tractament de la informació i competència digital.  
b) Part específica, que constarà de dos apartats, b1 i b2, i inclourà continguts de determinats coneixements bàsics de matèries del Batxillerat segons siga l'opció a què estiga adscrit el cicle formatiu.  
En l'annex IX s'indiquen les opcions en què s'agruparan les proves, les matèries de Batxillerat en què es basaran i les famílies professionals a què donen accés.  
Ambdues parts de la prova inclouran continguts de matèries que recull la Resolució de 2 de novembre de 2015, de la Direcció General de Formació Professional i Ensenyaments de Règim Especial, per la qual es modifica el currículum de les matèries que formen part de les proves d'accés a cicles formatius de grau mitjà i de grau superior de Formació Professional i dels cursos preparatoris d'aquestes a la Comunitat Valenciana.  
  
Catorze. Exempcions  
14.1. Estarà exempt de realitzar la prova d'accés als cicles de grau mitjà:  
a) Qui haja superat la prova d'accés a la universitat per a majors de 25 anys.  
b) Qui haja superat la prova d'accés a la Formació Professional de grau superior en qualsevol de les opcions.  
c) Qui haja superat el primer nivell d'un programa de qualificació professional inicial.  
En aquests casos, la preinscripció es podrà realitzar directament en el cicle formatiu que es desitge cursar, per a la qual cosa caldrà aportar la documentació acreditativa en el període que establisca la normativa sobre admissió de l'alumnat i podran accedir per la quota reservada a l'alumnat procedent de prova d'accés a cicles formatius de Formació Professional. La qualificació que se'ls assignarà serà la que conste en el certificat corresponent, si s'ha superat la prova d'accés a la universitat o la prova d'accés a Formació Professional de grau superior, i un 5 en el supòsit d'haver superat el primer nivell d'un programa de qualificació professional inicial.  
14.2. Estarà exempt de la part lingüística o, si és el cas, de l'apartat que corresponga:  
- Qui haja superat tota la prova o l'apartat Llengua i literatura (castellana o valenciana) del qual sol·licità l'exempció en convocatòries anteriors.  
- Qui haja superat l'àmbit de comunicació del cicle 2, nivell 2, de l'Educació de Persones Adultes.  
- Qui haja superat el mòdul Lingüisticosocial del primer nivell en un programa de qualificació professional inicial a la Comunitat Valenciana.  
- Qui haja superat les matèries corresponents en l'Educació Secundària Obligatòria.  
- Qui haja superat l'àmbit Lingüístic i social d'un programa de diversificació curricular.  
- Qui haja superat el mòdul professional 3012. Comunicació i societat II, d'un cicle formatiu de Formació Professional bàsica.  
- Qui, estant exempt de tota la prova, segons s'especifica en el punt 6.1 de l'Ordre 16/2016, de 20 de maig, de la Conselleria d'Educació, Investigació, Cultura i Esport, opte per presentar-s'hi.  
  
14.3. Estarà exempt de la part social:  
- Qui haja superat tota la prova o l'apartat Ciències socials en convocatòries anteriors.  
- Qui haja superat l'àmbit de Ciències socials del cicle 2, nivell 2, d'Educació de Persones Adultes.  
- Qui haja superat el mòdul Lingüisticosocial del primer nivell en un programa de qualificació professional inicial a la Comunitat Valenciana.  
- Qui haja superat la matèria corresponent en l'Educació Secundària Obligatòria.  
- Qui haja superat l'àmbit lingüístic i social d'un programa de diversificació curricular.  
- Qui haja superat els mòduls professionals Comunicació i societat I i Comunicació i societat II de qualsevol cicle formatiu de Formació Professional bàsica.  
- Qui, estant exempt de tota la prova, segons s'especifica en el punt 6.1 de l'Ordre 16/2016, de 20 de maig, de la Conselleria d'Educació, Investigació, Cultura i Esport, opte per presentar-s'hi.  
  
14.4. Estarà exempt de la part cientificomatematicotècnica o, si és el cas, de l'apartat que corresponga:  
- Qui haja superat tota la prova, la part cientificomatematicotècnica o l'apartat de què sol·licitaren l'exempció en convocatòries anteriors.  
  
- Qui haja superat l'àmbit cientificotecnològic del cicle 2, nivell 2, d'Educació de Persones Adultes.  
- Qui haja superat el mòdul Cientificomatemàtic del primer nivell en un programa de qualificació professional inicial a la Comunitat Valenciana.  
- Qui haja superat les matèries corresponents en l'Educació Secundària Obligatòria.  
- Qui haja superat els àmbits científic i pràctic d'un programa de diversificació curricular.  
- Qui haja superat els mòduls professionals Ciències aplicades I i Ciències aplicades II de qualsevol cicle formatiu de Formació Professional bàsica.  
- Qui estiga en possessió d'un certificat de professionalitat de nivell 1 o superior.  
- Qui tinga una experiència laboral de, almenys, l'equivalent a un any a jornada completa.  
- Qui haja superat dos mòduls relacionats amb una unitat de competència d'un títol de grau mitjà.  
- Qui, estant exempt de tota la prova, segons s'especifica en el punt 6.1 de l'Ordre 16/2016, de 20 de maig, de la Conselleria d'Educació, Investigació, Cultura i Esport, opte per presentar-s'hi.  
  
14.5. Estaran exempts de realitzar la prova d'accés als cicles de grau superior els qui hagen superat la prova d'accés a la universitat per a majors de 25 anys.  
En aquest cas, la preinscripció es podrà realitzar directament en el cicle formatiu que es desitge cursar, per a la qual cosa caldrà aportar la documentació acreditativa en el període que establisca la normativa sobre admissió de l'alumnat i podran accedir per la quota reservada a l'alumnat procedent de prova d'accés a cicles formatius de Formació Professional. Si l'opció de la part específica triada està vinculada a les famílies professionals relacionades amb la branca de coneixement que permet accedir als mateixos estudis universitaris per als quals l'aspirant va superar la prova d'accés a la universitat, la qualificació serà l'obtinguda en la dita prova; en els altres casos, la qualificació global serà de 5.  
  
14.6. Estarà exempt de la realització de la part comuna de la prova o, si és el cas, de l'apartat que corresponga:  
- Qui haja superat tota la prova o la dita part o l'apartat de què sol·licitaren l'exempció en convocatòries anteriors.  
- Qui haja superat les matèries del Batxillerat que integren la part comuna o l'apartat corresponent.  
- Qui, estant exempt de tota la prova, segons s'especifica en el punt 8.1 de l'Ordre 16/2016, de 20 de maig, de la Conselleria d'Educació, Investigació, Cultura i Esport, opte per presentar-s'hi.  
  
14.7. Estarà exempt de la realització de la part específica de la prova d'accés a cicles de grau superior o, si és el cas, de l'apartat que corresponga:  
- Qui haja superat tota la prova o les matèries corresponents a aquesta part de la prova o l'apartat de què sol·licitaren l'exempció en convocatòries anteriors.  
- Qui haja superat les matèries del Batxillerat que integren la part específica o l'apartat que corresponga.  
- Qui estiga en possessió d'un títol de tècnic/a en un cicle de la mateixa família professional o d'altres famílies professionals incloses en la mateixa opció de la prova d'accés.  
- Qui estiga en possessió d'un certificat de professionalitat corresponent a una qualificació professional de, almenys, nivell 2 d'una família professional de les establides per a l'opció per la qual es presenta.  
  
- Qui tinga una experiència laboral de, almenys, l'equivalent a un any a jornada completa en el camp professional d'una família professional de les establides per a l'opció per la qual es presenta.  
- Qui tinga superats dos mòduls professionals relacionats amb una o diverses unitats de competència d'un títol de grau superior relacionat amb l'opció per la qual es presenten.  
- Per a l'accés a cicles formatius de la família professional d'Activitats Físiques i Esportives, qui acredite, per mitjà d'un certificat de la secretaria autonòmica competent en matèria d'esport, ser esportista d'elit (nivells A i B) de la Comunitat Valenciana o tindre la condició d'esportista d'alt nivell, segons el que estableix el Reial decret 971/2007, de 13 de juliol.  
- Qui, estant exempt de tota la prova, segons s'especifica en el punt 8.1 de l'Ordre 16/2016, de 20 de maig, de la Conselleria d'Educació, Investigació, Cultura i Esport, opte per presentar-s'hi.  
  
14.8. Les exempcions previstes en els apartats anteriors del present article seran acumulables.  
Les persones interessades en les exempcions ho hauran de fer constar en les sol·licituds d'inscripció que figuren en els annexos III i IV per a les proves d'accés a cicles formatius de grau mitjà i superior, respectivament.  
Les persones que demanen alguna exempció per experiència laboral hauran d'aportar la següent documentació en el termini de presentació de sol·licituds de participació en les proves:  
- Certificats de les empreses on s'haja treballat en què es faça constar específicament l'activitat a què es dedica l'empresa, la duració del contracte, l'activitat laboral realitzada per la persona interessada i el nombre d'hores dedicades a aquesta. En cas de treballadors autònoms, certificat d'alta en l'Impost d'Activitats Econòmiques.  
  
- Certificat de la Tresoreria de la Seguretat Social o de la mutualitat laboral a què estiguera afiliat on conste l'empresa i el període de contractació o, si és el cas, el període de cotització en el Règim Especial de Treballadors Autònoms.  
La concessió de les exempcions per experiència laboral es comunicarà per resolució individualitzada a cada sol·licitant, emesa pel president o presidenta de la comissió d'avaluació i per mitjà de la publicació d'una llista annexa a la llista d'aspirants admesos i exclosos previst en l'apartat deu de la present resolució.  
Les persones que hagen sol·licitat alguna exempció es podran presentar, si així ho desitgen, a l'examen de l'apartat de què hagen sol·licitat l'exempció. En aquest cas, la nota final de l'apartat serà la major entre les dues que li puguen correspondre, a saber, la nota de l'examen o la nota a què li dona dret el certificat que presente.  
  
Quinze. Elaboració de les proves  
Els exercicis de les proves seran elaborats pel Servei de Gestió de la Formació i Qualificació Professional de la Direcció General de Formació Professional i Ensenyaments de Règim Especial.  
  
Setze. Coordinació  
La persona titular de cada una de les direccions territorials d'Educació, Investigació, Cultura i Esport designarà en la província de l'àmbit de la seua competència un inspector o inspectora d'educació que s'encarregarà de la coordinació del procés de desenvolupament de les proves.  
Les seues funcions seran:  
- Planificar, convocar i dirigir totes les reunions que siguen necessàries amb els directors i directores dels centres educatius on es realitzen les proves en la seua província corresponent.  
- Supervisar el desenvolupament de les proves.  
- Atendre les consultes que respecte d'això realitzen els centres educatius.  
- Recopilar dades del resultat de les proves i emetre'n un informe estadístic a la Direcció General de Formació Professional i Ensenyaments de Règim Especial, que serà remés fins al dia 25 de setembre de 2019.  
Ambdós informes hauran d'incloure, almenys, les dades següents:  
- Centre educatiu.  
- Nombre de persones inscrites en les proves d'accés de grau mitjà i de grau superior.  
- Nombre de persones que s'han presentat.  
- Nombre de participants que han superat cada una de les parts que componen les proves.  
El Servei de Gestió de la Formació i Qualificació Professional convocarà els inspectors i inspectores de coordinació designats a les reunions conjuntes necessàries per a organitzar el desenvolupament de les proves.  
  
Dèsset. Comissions avaluadores  
En cada un dels centres educatius en què es realitzen les proves hi haurà una comissió avaluadora per a l'accés a cicles de grau mitjà i/o per a l'accés a cicles de grau superior composta per:  
- El president o presidenta, que serà el director o directora del centre o, si no n'hi ha, un professor o professora de Secundària o un professor tècnic o professora tècnica de Formació Professional.  
- Quatre professors del cos de professors de Secundària i/o del cos de professors tècnics de Formació Professional, un dels quals actuarà com a secretari de la comissió.  
- Així mateix, es podran incorporar els professors que es necessiten, depenent de la complexitat dels exercicis a avaluar derivada de les diferents opcions que pot triar l'alumnat i del seu nombre.  
  
La comissió avaluadora tindrà les funcions següents:  
- Organitzar i realitzar la prova.  
- Resoldre les sol·licituds d'exempció.  
- Corregir i qualificar els diferents exercicis.  
- Omplir l'acta i publicar les llistes provisionals i definitives dels resultats.  
- Resoldre les reclamacions de qualificacions estimades incorrectes.  
Les comissions avaluadores seran nomenades pel director o directora del centre.  
  
Díhuit. Qualificacions dels exàmens de les proves i publicació d'aquestes  
1. Una vegada realitzats els diferents exàmens de les proves, les comissions avaluadores els qualificaran puntuant cada examen de 0 a 10 punts.  
2. Per a calcular la nota de cada una de les parts, s'aplicaran els criteris següents:  
2.1. Prova d'accés a cicles formatius de grau mitjà  
Els exàmens corresponents a Llengua i literatura (castellana o valenciana), Llengua estrangera (anglés), Ciències socials: Geografia i història, Matemàtiques, Ciències naturals i Tractament de la informació i competència digital, es qualificaran de 0 a 10 punts.  
La nota de la part lingüística serà la mitjana ponderada amb dos decimals de les notes de Llengua i literatura (castellana o valenciana) i de Llengua estrangera (anglés), que tindran un pes de 8 i 2 respectivament.  
La nota de la part social serà la corresponent a la qualificació obtinguda en Ciències socials: Geografia i història.  
La nota de la part cientificomatematicotècnica serà la mitjana aritmètica ponderada amb dos decimals de les notes de Matemàtiques, Ciències naturals i Tractament de la informació i competència digital, que tindran un pes de 5, 3 i 2 respectivament.  
La nota final serà la mitjana aritmètica amb dos decimals de les tres parts de la prova, si bé la nota final només podrà calcular-se quan la nota de cada una de les parts de la prova siga igual o superior a 4.  
No obstant això, les qualificacions inferiors a 5 d'algun dels apartats de la prova no podran considerar-se com a apartat superat en convocatòries posteriors.  
Si la nota final és igual o superior a 5, la prova es considerarà superada.  
En tot cas la nota de cada part, apartat i/o la nota final mai podrà ser superior a 10 punts.  
2.2. Prova d'accés a cicles formatius de grau superior  
a) Part comuna  
Els exàmens corresponents a Llengua i literatura (castellana o valenciana), Matemàtiques, Llengua estrangera (anglés) i Tractament de la informació i competència digital es qualificaran de 0 a 10 punts.  
La nota de la part comuna serà la mitjana aritmètica ponderada amb dos decimals de les notes de Llengua i literatura (castellana o valenciana), Matemàtiques, Llengua estrangera (anglés) i Tractament de la informació i competència digital, que tindran un pes de 3.5, 3.5, 2 i 1 respectivament.  
b) Part específica. Mitjana aritmètica amb dos decimals de les notes de les dues optatives de l'opció que hagen triat.  
La nota final serà la mitjana aritmètica amb dos decimals de les dues parts de la prova, si bé la nota final només podrà calcular-se quan la nota de cada una de les parts de la prova siga igual o superior a 4.  
No obstant això, les qualificacions inferiors a 5 d'algun dels apartats de la prova no podran considerar-se com a apartat superat en convocatòries posteriors.  
Si la nota final és igual o superior a 5, la prova es considerarà superada.  
En tot cas la nota de cada part, apartat i/o la nota final mai podrà ser superior a 10 punts.  
3. Finalitzat el procés de qualificació, es publicaran les actes provisionals amb la nota obtinguda en els exàmens dels distints apartats per les persones que s'hagen presentat a les proves, segons els models previstos en el programa informàtic de gestió.  
  
Dènou. Qualificacions definitives de la convocatòria i publicació d'aquestes  
Una vegada finalitzat el termini de presentació de la documentació necessària per a justificar les sol·licituds d'exempció, les comissions avaluadores analitzaran i decidiran les qualificacions que corresponguen als sol·licitants d'alguna exempció en els distints apartats.  
La qualificació definitiva de cada apartat per a les persones que hagen sol·licitat algun tipus d'exempció serà la major entre les dues que li puguen correspondre, a saber, la nota de l'examen o la nota a què li dona dret el certificat que presente.  
D'acord amb la disposició addicional primera de l'Ordre 16/2016, de 20 de maig, de la Conselleria d'Educació, Investigació, Cultura i Esport, l'alumnat que haja superat un programa de qualificació professional inicial experimental a la Comunitat Valenciana amb una qualificació igual o superior a 5 i complisca els requisits per a realitzar la prova d'accés als cicles formatius de grau mitjà disposarà d'una puntuació de partida que se sumarà a l'obtinguda en la prova; aquesta puntuació s'obtindrà multiplicant la mitjana aritmètica de les qualificacions obtingudes en cada una de les àrees de Formació bàsica i de Formació i orientació laboral i en cada un dels mòduls que componen l'àrea de Formació Professional, sempre que aquestes siguen iguals o superiors a 5, pel coeficient 0,1.   
L'acta d'avaluació es confeccionarà segons els models previstos en el programa informàtic de gestió.  
En l'acta d'avaluació constarà la puntuació numèrica obtinguda en cada una de les parts i apartats de la prova d'accés a cicles formatius de grau mitjà o de grau superior amb la finalitat que la persona interessada obtinga un certificat de superació d'aquestes parts o dels apartats que les componen.  
Quan la qualificació total siga igual o superior a 5, es farà constar en l'acta la puntuació numèrica, expressada amb dues xifres decimals.  
  
Les comissions avaluadores remetran una còpia de les actes d'avaluació a les direccions territorials d'Educació corresponents, en el termini màxim de set dies hàbils des de la publicació de les llistes definitives.  
  
Les llistes amb els resultats provisionals i definitius de les proves es publicaran en el tauler d'anuncis dels centres docents on s'hagen realitzat en les dates que s'indiquen en l'annex I.  
En tot cas la superació de la prova d'accés no suposa l'admissió en el cicle formatiu; els sol·licitants hauran de participar en el procediment d'admissió i, una vegada admesos, formalitzar la matrícula en el termini que s'establisca a aquest efecte.  
  
Vint. Certificats  
El secretari o secretària del centre en què es realitzen les proves expedirà, fins a l'1 de juliol de 2019, un certificat a les persones que les hagen superades en la seua totalitat, o en alguna de les seues parts i/o apartats, segons els models previstos en el programa informàtic de gestió.  
En el certificat que s'estenga als que hagen superat la prova d'accés a cicles formatius de grau mitjà haurà de constar expressament que els permet cursar qualsevol d'aquests.  
En el certificat que s'estenga als que hagen superat la prova d'accés a cicles formatius de grau superior, haurà de constar el nom de cada una de les famílies professionals/cicles formatius a què dona accés, segons les opcions regulades per la Resolució de 17 d'agost de 2009, de la Direcció General d'Avaluació, Innovació i Qualitat Educativa i de la Formació Professional, per la qual s'estableixen els cicles a què permet l'accés les opcions de la part específica de la prova d'accés a cicles formatius de grau superior de les distintes famílies professionals de Formació Professional.  
  
Vint-i-u. Reclamació de qualificacions  
Les reclamacions que puguen donar lloc les qualificacions es realitzaran conforme al procediment següent:  
1. Es presentaran per escrit en el termini indicat en l'annex I al president de la comissió avaluadora del centre en què es van realitzar.  
  
2. En el termini dels dos dies hàbils següents, la comissió d'avaluació ratificarà o rectificarà la qualificació objecte de reclamació, que el president comunicarà per escrit a la persona interessada.  
  
3. Si després de la decisió persisteix la disconformitat, la persona interessada podrà sol·licitar, en el termini de dos dies hàbils següents a la recepció de la comunicació, que s'eleve la seua reclamació al director territorial d'Educació corresponent que, després de l'informe de la Inspecció educativa, resoldrà el que procedisca. Aquesta resolució, motivada, posarà fi a la via administrativa.  
4. Les persones interessades tindran dret a l'accés als exercicis escrits realitzats i a conéixer les puntuacions atorgades i els criteris d'avaluació utilitzats.  
  
  
DISPOSICIONS FINALS  
  
Primera  
La present resolució produirà efectes l'endemà de la seua publicació en el Diari Oficial de la Generalitat Valenciana.  
Segona  
Contra la present resolució, que no esgota la via administrativa, es podrà interposar un recurs d'alçada davant de la Secretaria Autonòmica d'Educació i Investigació en el termini d'un mes a comptar des de l'endemà de la seua publicació en el Diari Oficial de la Generalitat Valenciana, de conformitat amb els articles 121 i 122 Llei 39/2015, d'1 d'octubre, del procediment administratiu comú de les administracions públiques.  
  
València, 28 de febrer de 2019.- La directora general de Formació Professional i Ensenyaments de Règim Especial: Marina Sánchez Costas.